Kongen må bli i Malaysia i noen dager for «behandling og ro»
LANGKAWI/OSLO (Aftenposten): Et evakueringsfly er kommet til Langkawi i Malaysia for å hente kong Harald. Men de må vente med hjemturen fordi kongen trenger «behandling og ro» på sykehuset. Evakueringsflyet landet på Langkawi i Malaysia cirka 06.36 i morges. Kongen er fortsatt i bedring, opplyser kongehuset i en pressemelding 1. mars. De skriver at «Kongen vil være på sykehuset i noen dager til for behandling og ro, før hjemreise». Det betyr at evakueringsflyet som er sendt til Malaysia, vil måtte bli stående på bakken i noe tid. Forsvaret bekrefter at «oppdraget med lufttransport» av kongen har startet. De forklarer samtidig at de ikke vil dele mer informasjon «av hensyn til sikkerheten for de involverte». Det er særlig viktig for oss å vedlikeholde denne praksisen, av hensyn til sikkerheten og helsen til Hans Majestet Kongen, skriver Forsvaret i sin pressemelding. Det er på ferieøya Langkawi at kong Harald befinner seg på et lokalt sykehus, etter at han ble syk med en infeksjon. Kongen var på ferie da han ble syk.  Det er ikke kjent hvor lenge kong Harald har vært i Malaysia, men det er grunn til å tro at han reiste dit før sin 87-årsdag 21. februar. Tirsdag kveld sendte kongehuset ut en pressemelding der de bekreftet at kongen var innlagt på sykehuset med en infeksjon.  Dagen etter bekreftet kongehuset at kongens livlege, Bjørn Bendz, var på plass på Langkawi. Han konstaterte at kongen var i bedring og fortsatt under behandling på sykehuset.  Kan reise om noen dager Tidligere torsdag gikk kongehuset ut med melding om at kongen «kan reise hjem med fly om noen dager». Regjeringen legger til rette for transporten, og Forsvaret står for den praktiske tilretteleggingen. SAS sitt Boeing 737-700-fly ble omgjort til medevac-fly (hospitalsfly) i juni 2022. Det var i forbindelse med at Norge startet evakuering av sårede ukrainske soldater til Norge. Flyet er i utgangspunktet et ordinært passasjerfly av typen Boeing 737-700, som i løpet av 24 timer bygges om til å frakte pasienter i sykesenger og på bårer. – Skal sikre effektiv og sikker transport Forsvaret sier torsdag kveld at de ikke har noe ytterligere informasjon utover innholdet i pressemeldingen de sendte ut tidligere torsdag.  Der bekreftet de at Forsvaret i de nærmeste dagene skal støtte med lufttransport for å sikre en effektiv og sikker transport for kongen.
Et evakueringsfly fra Forsvaret har ankommet Malaysia for å hente kong Harald.  Kongen er fortsatt i bedring og blir på sykehuset i noen dager til før hjemreise, ifølge Slottet. Forsvaret bekrefter oppdraget, men gir ikke mer informasjon. De viser til sikkerheten.